Romsdalsgondolen kabinene har en maks hastighet på 10m/s.
Gondolbanen går fra jernbanekaia til Nesaksla (foto fra november 2021).
Nesaksla med omtrentlig beliggenhet for øvre stasjon. Åndalsnes og Romsdalsfjorden i bakgrunnen.
**Romsdalsgondolen** er en gondolbane som går fra Åndalsnes sentrum til fjelltoppen Nesaksla (715 m.o.h.) i Rauma kommune. Banen er 1676 meter og den lengste i Norge. Det er en pendelbane med to gondoler der den ene går opp mens den andre går ned. Nedre stasjon er på Jernbankaia like ved Åndalsnes stasjon og Tindesenteret. Øvre stasjon er ved stien på fjellturen kalt Romsdalseggen. Turen tar 5 minutter og banen har en kapasitet på 45 personer per tur og 500 personer i timen. Utbyggerne regner med minst 110 000 passasjerer årlig.

Banen åpnet i mai 2021 etter at anleggsarbeidet begynte tidlig i 2020. Anlegget kostet til sammen 283 millioner kroner. Anleggsarbeiderne bodde i brakker satt opp på fjellet. Øvre stasjon har ikke adkomst med vei og alt ble fraktet opp med helikopter. Øvre stasjon står på et betongfundament som er forankret med 12 anker som går 15 meter ned i berget. Mellom sjønivå og øvre stasjon ble det borret en tunnel på 30 centimeter i diameter for tilførsel av elektrisitet og ferskvann, og for avløpsvann og kloakk. Ved fjorden ble det påvist kvikkleire og nedre stasjon ble derfor bygget så lett som mulig for å ikke belaste grunnen. Teknisk utforming er nokså lik Loen Skylift med samme leverandør, Doppelmeyer Garaventa, av tekniske installasjoner.

Banen er omstridt og særlig friluftsinteresserte har vært mot utbyggingen. Et argument var at banen ville ødelegge turen over Romsdalseggen. Prosjektet var valgkampsak ved kommunevalget i 2019. På grunn gondolbanen fikk ikke Romsdalseggen status som nasjonal tursti. Yvonne Wold, ordfører fra 2019, var mot utbyggingen. Planen ble godkjent med 22 mot 5 stemmer i kommunestyret i november 2019. De opprinnelige planene inkluderte spa og hotell på toppen, dette ble sløyfet og øvre stasjon ble godkjent med restaurant og gratis toaletter. Kommunestyret forutsatte at fasaden på øvre stasjon ikke skal glinse i solen. Ideen om gondolbane til Nesaksla ble lansert i 1960-årene og planer ble nevnt på nytt i 1990-årene. Siden 1963 er dette den andre gondolbanen (etter Loen Skylift) anlagt i Norge.

Referanser
----------

1. 1 2 3  «Vedtatt: Slik blir gondolen ved Romsdalseggen». *www.vg.no*. Besøkt 29. mai 2021.
2. 1 2  Stenberg, Marius André Jenssen (28. mai 2021). «Romsdalsgondolen åpner på Åndalsnes i Rauma». *NRK*. Besøkt 29. mai 2021.
3. ↑  VINJE, BB-RUTH JANNE (8. desember 2020). «Bygg gondol og bur 700m over Åndalsnes». *Bygdebladet* **(norsk)**. Besøkt 29. mai 2021.
4. ↑  Lokøy, Christian Dehlie (23. juli 2020). «– Dette er Norges mest spektakulære arbeidsplass». *NRK*. Besøkt 29. mai 2021.
5. ↑  *Teknisk Ukeblad*, 29. juni 2021 s. 12
6. ↑  «Gondolbanen blir valgkampsak». *rbnett.no*. 27. juli 2019. Besøkt 29. mai 2021.
7. ↑  «Gondolen kan avgjøre kommunevalget i Rauma». *andalsnes-avis.no*. 5. september 2019. Besøkt 29. mai 2021.
8. ↑  Engås, Terje (13. mars 2020). «Gondol koster tindesenter dyrt». *smp.no* **(norsk nynorsk)**. Besøkt 29. mai 2021.
9. ↑  Korsnes, Malin Kjellstadli (14. november 2019). «Sa ja til gondolbane i Rauma». *NRK* **(norsk nynorsk)**. Besøkt 29. mai 2021.
10. ↑  Korsnes, Malin Kjellstadli (3. august 2019). «Det kan bli gondolbane til Romsdalseggen- fjellfolket protesterer». *NRK* **(norsk nynorsk)**. Besøkt 29. mai 2021.
11. ↑  Eide, Per (1997). *Romsdal sett frå lufta*. Larsnes: Vista. ISBN 8299217784.